
1. Οικονομικές ειδήσεις Βελγίου 
Ομολογιακός δανεισμός του βελγικού δημοσίου με αρνητικό επιτόκιο: Στις 20 Απριλίου, το βελγικό δημόσιο άντλησε συνολικά κονδύλια ύψους 2,803 δις. € από την διάθεση ομολόγων στις αγορές, σε εντυπωσιακά χαμηλά επιτόκια. Συγκεκριμένα, 1,043 δις. € αντλήθηκαν από την διάθεση ομολόγων πενταετούς διάρκειας, με μέσο επιτόκιο για πρώτη φορά στα χρονικά στα αρνητικά επίπεδα του -0,056%. Επιπλέον, 1,76 δις. € αντλήθηκαν από την διάθεση ομολόγων δεκαετούς διάρκειας, με μέσο επιτόκιο στο ιστορικά χαμηλό επίπεδο του 0,343%. Σημειωτέον ότι επρόκειτο για την τέταρτη φετινή προσπάθεια ομολογιακού δανεισμού του βελγικού δημοσίου, ενώ το σύνολο της μέχρι σήμερα φετινής αποκομιδής από ομολογιακό δανεισμό ανέρχεται σε 15,329 δις. € και αντιπροσωπεύει το 47,17% του προγραμματισμένου στόχου ομολογιακού δανεισμού για το τρέχον έτος. 
Ο βελγικός οικονομικός Τύπος, σχολιάζοντας τα ιστορικά χαμηλά επίπεδα επιτοκίων δανεισμού του βελγικού δημοσίου, αναφέρθηκε μεν στην ευεργετική επίδραση που έχει ασκηθεί σε αυτά από το υλοποιούμενο από την ΕΚΤ πρόγραμμα ποσοτικής χαλάρωσης, υπήρξε επιφυλακτικός ωστόσο –όπως και οι εκπρόσωποι της Βελγικής Υπηρεσίας Διαχείρισης Χρέους (Agence Belge de la Dette)- στις εκτιμήσεις του αναφορικά με την πιθανότητα συνέχισης της πτωτικής τάσης των επιτοκίων. Τα οικονομικά δημοσιεύματα επισήμαναν πάντως την ευεργετική επίδραση των ιστορικά χαμηλών επιτοκίων στα δημοσιονομικά μεγέθη του Βελγίου, αναφέροντας ότι το μέσο σταθμισμένο επιτόκιο του συνόλου του βελγικού δημοσίου χρέους μειώθηκε από 3,10% στα τέλη Φεβρουαρίου σε 2,90% σήμερα, γεγονός που θα σημάνει κατά πάσα πιθανότητα σημαντικά χαμηλότερες δαπάνες εξυπηρέτησης του χρέους φέτος. Από την άλλη πλευρά, επισημάνθηκε η άνοδος και της μέσης περιόδου ωρίμανσης του βελγικού χρέους στα 7,64 έτη στα τέλη Μαρτίου, καθώς και το σοβαρό ενδεχόμενο –σύμφωνα με την Υπηρεσία Διαχείρισης Χρέους- αυτή να πλησιάσει τα 8 έτη κατά το προσεχές διάστημα. Ο εγχώριος οικονομικός Τύπος ανέδειξε το γεγονός ότι οι επενδυτές σε κρατικά ομόλογα εμφανίζονται πλέον για πρώτη φορά διατεθειμένοι να πληρώνουν για να δανείζουν το βελγικό δημόσιο για περιόδους μεγαλύτερες του ενός έτους, υπενθυμίζοντας ότι ήδη από τον Σεπτέμβριο του παρελθόντος έτους οι τίτλοι βραχυπρόθεσμου δανεισμού του βελγικού δημοσίου απολαμβάνουν συστηματικά αρνητικών επιτοκίων.
Σημειώνουμε ότι το επιτόκιο του βελγικού δεκαετούς ομολόγου στις αγορές, έπειτα από το ιστορικά χαμηλό επίπεδο του 0,342% που κατέγραψε στις 15 Απριλίου, κινήθηκε ελαφρώς ανοδικά –σε εξαιρετικά χαμηλά πάντοτε επίπεδα- φθάνοντας το 0,371% στις 21 Απριλίου, ενώ τις επόμενες ημέρες επανήλθε σε επίπεδα άνω του 0,40% και στις 29 Απριλίου έφθασε το 0,573%. Σημειώνουμε ότι με ιδιαίτερη έμφαση αναφέρθηκε ο βελγικός οικονομικός Τύπος στις 23 Απριλίου στην υιοθέτηση –για πρώτη φορά στο Βέλγιο- αρνητικών τραπεζικών επιτοκίων, από την φλαμανδική τράπεζα KBC, και συγκεκριμένα στις βραχυπρόθεσμες προθεσμιακές καταθέσεις πολύ μεγάλων επιχειρηματικών ομίλων. Σύμφωνα με τον οικονομικό Τύπο, η υιοθέτηση αρνητικών επιτοκίων από την KBC ακολούθησε την πρόσφατη πτώση του τριμηνιαίου διατραπεζικού επιτοκίου Euribor σε αρνητικά επίπεδα, ως αποτέλεσμα της νομισματικής πολιτικής της ΕΚΤ.    
Απεργία στον βελγικό δημόσιο τομέα στις 22 Απριλίου: Στις 22 Απριλίου πραγματοποιήθηκε, όπως ήταν προγραμματισμένη
, 24ωρη πολυκλαδική απεργία στον βελγικό δημόσιο τομέα, η οποία δημιούργησε σημαντικά προβλήματα ιδιαίτερα στον τομέα των δημόσιων μεταφορών. Η απεργία, η οποία εξαγγέλθηκε από το σοσιαλιστικό συνδικάτο (CGSP) και υποστηρίχθηκε από τα εργατικά συνδικάτα του Βελγίου, πραγματοποιήθηκε με στόχο την άσκηση πίεσης προς την κεντροδεξιά κυβέρνηση συνασπισμού υπό τον πρωθυπουργό Charles Michel, προκειμένου αυτή να αναθεωρήσει την πολιτική της, κυρίως όσον αφορά το πάγωμα αυξήσεων του επιπέδου μισθών (δια του μέτρου της αναβολής της αυτόματης τιμαριθμικής αναπροσαρμογής αμοιβών και επιδομάτων), καθώς και την αύξηση των ορίων συνταξιοδότησης και την αυστηροποίηση των όρων συνταξιοδότησης και λήψης διαφόρων κοινωνικών επιδομάτων.    
Διαφαινόμενες δημοσιονομικές εξοικονομήσεις στο Βέλγιο ύψους 8 δις. € μέχρι το έτος 2018: Όπως ανέφερε στα τέλη Απριλίου ο βελγικός οικονομικός Τύπος, και εν όψει της κατάθεσης έως τις 30 Απριλίου του αναθεωρημένου Προγράμματος Σταθερότητας της βελγικής οικονομίας για την περίοδο 2015-2018 στην Ευρ. Επιτροπή, η ομοσπονδιακή κυβέρνηση προσανατολίστηκε στην επίτευξη των στόχων που έθεσε το Ανώτατο Οικονομικό Συμβούλιο του Βελγίου (Conseil Supérieur des Finances), ήτοι βελτίωσης του διαρθρωτικού ελλείμματος κατά 0,7% του ΑΕΠ κατά τα έτη 2016 και 2017 (που σημαίνει δημοσιονομική εξοικονόμηση περίπου 2,8 δις. € για έκαστο έτος) και κατά 0,6% κατά το έτος 2018 (που σημαίνει δημοσιονομική εξοικονόμηση περίπου 2,4 δις. €), προκειμένου να επιτευχθεί ο υπέρτατος στόχος της επανόδου σε κατάσταση δημοσιονομικής ισορροπίας. Συνεπώς, η συνολική δημοσιονομική προσπάθεια που θα πρέπει να καταβληθεί κατά την προσεχή τριετία εκτιμάται σε πλησίον των 8 δις. €, με το μεγαλύτερο μέρος της να αφορά το ομοσπονδιακό κράτος, αλλά στην οποία σαφώς θα κληθούν να συνεισφέρουν και οι περιφερειακές κυβερνήσεις, καθώς και οι τοπικές αρχές. Σε αυτό ακριβώς το μήκος κύματος κινήθηκαν οι εν θέματι δηλώσεις του αρμόδιου για τον προϋπολογισμό ομοσπονδιακού Υπουργού Hervé Jamar στα τέλη Απριλίου. 
Με ιδιαίτερο ενδιαφέρον αναμενόταν την τελευταία εβδομάδα του Απριλίου η προγραμματισμένη συνεδρίαση της επιτροπής διαβουλεύσεων (Comité de Concertation) μεταξύ ομοσπονδιακής και περιφερειακών κυβερνήσεων στις 29 Απριλίου, προκειμένου να οριστικοποιηθεί ο δημοσιονομικός προγραμματισμός του Βελγίου και να υποβληθεί στην Ευρ. Επιτροπή. Με έντονο ενδιαφέρον αναμενόταν επίσης και η ολοκλήρωση της διαδικασίας δημοσιονομικού ελέγχου σε επίπεδο περιφέρειας της Βαλλονίας και Ομοσπονδίας Βαλλονίας Βρυξελλών (Fédération Wallonie-Bruxelles), προκειμένου να ξεκαθαρίσει το ύψος της πρόσθετης δημοσιονομικής προσπάθειας που θα καταβάλλουν οι δύο αυτές ομόσπονδες περιφερειακές οντότητες κατά το τρέχον έτος. Η οριστικοποίηση των πρόσθετων δημοσιονομικών εξοικονομήσεων των δύο ανωτέρω περιφερειακών οντοτήτων θεωρείτο ιδιαίτερα σημαντική και για την αποκρυστάλλωση της συνολικής εικόνας της πορείας εκτέλεσης του φετινού βελγικού προϋπολογισμού, η οποία υπόκειται επίσης σε αξιολόγηση από την Ευρ. Επιτροπή. 

Θυμίζουμε ότι από τον Μάρτιο έχει ξεσπάσει εσωτερική διαμάχη στο Βέλγιο εξαιτίας του πρόσφατου επανυπολογισμού προς τα κάτω από το ομοσπονδιακό Υπουργείο Οικονομικών (SPF Finances) των φορολογικών εσόδων από την φορολογία φυσικών προσώπων τα οποία το ομοσπονδιακό κράτος θα πρέπει φέτος να επανεκχωρήσει στις περιφέρειες
, ο οποίος δημιουργεί απώλειες εσόδων της τάξεως των 422 εκατ. € για την Φλάνδρα, των 230 εκατ. € για την Βαλλονία και των 105 εκατ. € για τις Βρυξέλλες. 
Τελικά, στις 28 Απριλίου η κυβέρνηση της περιφέρειας της Βαλλονίας έκλεισε την διαδικασία δημοσιονομικού ελέγχου αποφασίζοντας ένα πρόσθετο ύψος δημοσιονομικών εξοικονομήσεων για φέτος της τάξεως των 206,3 εκατ. € (επιπροσθέτως των εξοικονομήσεων ύψους 650 εκατ. € που προβλέπονταν στον αρχικό προϋπολογισμό
). Έτσι, η κυβέρνηση της Βαλλονίας αφήνει εκτός της συνολικής πρόσθετης δημοσιονομικής προσπάθειας κονδύλια ύψους 144 εκατ. €
, αφήνοντας ανοικτό το ενδεχόμενο μετάθεσης της επίτευξης του στόχου δημοσιονομικής εξισορρόπησης για το έτος 2018. Ο βελγικός οικονομικός Τύπος ανέφερε επίσης στις 29 Απριλίου ότι η διαδικασία δημοσιονομικού ελέγχου στην Ομοσπονδία Βαλλονίας-Βρυξελλών έκλεισε με έλλειμμα της τάξεως των 251,4 εκατ. € για φέτος, ποσόν κατά 65,8 εκατ. € υψηλότερο από εκείνο που έχει εγκριθεί από το Ανώτατο Οικονομικό Συμβούλιο του Βελγίου (Conseil Supérieur des Finances).
Οι δύο ως άνω περιγραφέντες «εκτροχιασμοί» των δημοσιονομικών μεγεθών του γαλλόφωνου Βελγίου αύξησαν, όπως ήταν αναμενόμενο, την σημασία και το ενδιαφέρον ως προς τα αποτελέσματα της ανωτέρω αναφερθείσας συνεδρίασης της επιτροπής διαβουλεύσεων μεταξύ ομοσπονδιακής και περιφερειακών κυβερνήσεων στις 29 Απριλίου, δεδομένου ότι λογικά θα έπρεπε το ομοσπονδιακό κράτος και οι ομόσπονδες περιφερειακές οντότητες να καταλήξουν σε οριστικό δημοσιονομικό προγραμματισμό προκειμένου να τον ανακοινώσουν στην Ευρ. Επιτροπή. Όπως ανέφερε στις 30 Απριλίου ο βελγικός οικονομικός Τύπος, οι συζητήσεις της 29ης Απριλίου μεταξύ ομοσπονδιακής και περιφερειακών κυβερνήσεων κατέληξαν σε συναινετικό πνεύμα, με την ομοσπονδιακή κυβέρνηση να δεσμεύεται να προβεί σε επανέλεγχο των υπολογισμών του Υπουργείου Οικονομικών ως προς τα φορολογικά έσοδα που θα πρέπει να επιστραφούν στις περιφέρειες. Σύμφωνα με εκτιμήσεις οικονομικών αναλυτών, η βελγική κυβέρνηση θεωρεί πως οι ως άνω «εκτροχιασμοί» των δημοσιονομικών ελλειμμάτων της Βαλλονίας και της Ομοσπονδίας Βαλλονίας-Βρυξελλών δεν είναι τόσο μεγάλοι ώστε να προκαλούν σοβαρό πρόβλημα «εκτροχιασμού» των συνολικών δημοσιονομικών μεγεθών της χώρας που υποβλήθηκαν στην Ευρ. Επιτροπή.
Σε ελαφρά άνοδο ο πληθωρισμός τον Απρίλιο: Σύμφωνα με τα πλέον πρόσφατα στοιχεία του ομοσπονδιακού Υπουργείου Οικονομίας, ο δείκτης τιμών καταναλωτή στο Βέλγιο, έπειτα από έξι συνεχόμενους μήνες πτωτικής πορείας, αυξήθηκε ελαφρά τον Απρίλιο και πέρασε στα θετικά επίπεδα του 0,29%, έναντι -0,40% τον Μάρτιο. Σύμφωνα με το Υπουργείο Οικονομίας, η ελαφρά άνοδος του δείκτη τον Απρίλιο οφείλεται κυρίως στην εξαφάνιση της επίδρασης της μείωσης του συντελεστή ΦΠΑ στην ηλεκτρική ενέργεια που έλαβε χώρα ένα χρόνο νωρίτερα, καθώς επίσης και στις ελαφρά ανοδικές τάσεις που κατέγραψαν τον Απρίλιο οι τιμές των ενεργειακών προϊόντων (με τον αρνητικό δείκτη τιμών να περνά από το -9,76% τον Μάρτιο στο -6,63% τον Απρίλιο), καθώς και των υπολοίπων προϊόντων (με τον δείκτη τιμών τους να περνά από το 0,85% τον Μάρτιο στο 1,16% τον Απρίλιο).                                       
2. Επιδόσεις της βελγικής βιομηχανίας τροφίμων το 2014
Σύμφωνα με στοιχεία που δημοσίευσε πρόσφατα η βελγική ομοσπονδία βιομηχανιών τροφίμων (Fevia), το 2014 ο κύκλος εργασιών του κλάδου ανήλθε στα 48 δις. €, σημειώνοντας ελαφρότατη πτώση σε τρέχουσες τιμές, αλλά ελαφρά άνοδο κατά 0,3% σε σταθερές τιμές, έναντι του 2013. Οι συνολικές επενδύσεις της βελγικής βιομηχανίας τροφίμων ανήλθαν το 2014 σε 1,3 δις. € (σημειώνοντας αύξηση κατά 11,9%), ενώ οι εξαγωγές της ανήλθαν σε 22,9 δις. € (σημειώνοντας αύξηση κατά 2,1%). Το εμπορικό πλεόνασμα του κλάδου αυξήθηκε το 2014 κατά 11,8% και ανήλθε σε 3,9 δις. €. Η βελγική βιομηχανία τροφίμων απασχολεί 73.200 εργαζόμενους με καθεστώς πλήρους απασχόλησης και περίπου 187.000 εργαζόμενους εάν συνυπολογιστούν και έμμεσα απασχολούμενοι στον κλάδο. Η κλαδική ομοσπονδία χαρακτήρισε τα αποτελέσματα της περσινής χρονιάς εξαιρετικά, πολύ καλύτερα από εκείνα των λοιπών κλάδων της βελγικής βιομηχανίας και οφειλόμενα κυρίως στον σεβασμό και την τήρηση υψηλών προδιαγραφών ποιότητας και στις καινοτόμους πρωτοβουλίες της βελγικής βιομηχανίας τροφίμων. Παρ’ όλα αυτά, η Fevia επισήμανε ότι τα αποτελέσματα του κλάδου τροφίμων θα ήταν ακόμη καλύτερα εφ’ όσον αυτός, όπως και οι λοιποί κλάδοι της βελγικής βιομηχανίας, δεν αντιμετώπιζαν το βασικό πρόβλημα του αυξημένου μισθολογικού κόστους. Η Fevia εκτιμά το μισθολογικό μειονέκτημα της βελγικής βιομηχανίας τροφίμων σε σύγκριση με τους αντίστοιχους κλάδους των γειτονικών ανταγωνιστριών χωσρών σε 21,8%, με αποτέλεσμα ιδιαίτερα ορισμένοι υποκλάδοι της βιομηχανίας τροφίμων (όπως τα προϊόντα κρεάτων) να μετεγκαθιστούν μέρος της παραγωγής τους στις γειτονικές του Βελγίου χώρες. Ως πρόσθετα ανταγωνιστικά μειονεκτήματα της βελγικής βιομηχανίας τροφίμων αναφέρονται από την Fevia οι υψηλές τιμές της ενέργειας που πλήττουν περισσότερο τις μικρομεσαίες μονάδες, η έλλειψη επαρκώς καταρτισμένου εργατικού δυναμικού, ιδιαίτερα όσον αφορά τις τεχνικές ειδικότητες, αλλά και η προγραμματισμένη επιβολή υψηλού χιλιομετρικού φόρου των φορτηγών βάρους άνω των 3,5 τόνων από το έτος 2016
.                          
3. Βελτίωση της επιχειρηματικής εμπιστοσύνης στο Βέλγιο και τον Απρίλιο
Σύμφωνα με τα μηνιαία στοιχεία της Κεντρικής Τράπεζας του Βελγίου (BNB) που δημοσιεύθηκαν στις 24 Απριλίου, το επίπεδο επιχειρηματικής εμπιστοσύνης τον μήνα Απρίλιο παρουσίασε περαιτέρω ελαφρά βελτίωση -για τρίτο συνεχόμενο μήνα-, ανερχόμενο στις -6,2 μονάδες έναντι -6,3 μονάδων τον Μάρτιο και -8,3 μονάδων τον Φεβρουάριο. Η βελτίωση της επιχειρηματικής εμπιστοσύνης οφείλεται, όπως επισήμανε η Κεντρική Τράπεζα, σε μία αποκατάσταση των προοπτικών εξέλιξης της ζήτησης και συνακόλουθα του επιχειρηματικού κλίματος στους κλάδους μεταποίησης και επιχειρηματικών υπηρεσιών. Από πλευράς επιμέρους κλάδων, στην μεταποίηση ο δείκτης πέρασε από τις -8,1 μονάδες τον Μάρτιο στις -7,3 μονάδες τον Απρίλιο παρουσιάζοντας βελτίωση για τρίτο συνεχόμενο μήνα, ενώ στους κλάδους επιχειρηματικών υπηρεσιών (σε αισιόδοξα επίπεδα) ο δείκτης επίσης βελτιώθηκε εντυπωσιακά, περνώντας από τις 6,6 μονάδες τον Μάρτιο στις 9 μονάδες τον Απρίλιο. Αντιθέτως, επιδείνωση σημείωσε ο δείκτης εμπιστοσύνης στο εμπόριο, από τις   -6 μονάδες τον Μάρτιο στις -8,2 μονάδες τον Απρίλιο (σημειώνουμε ωστόσο ότι τον Μάρτιο υπήρξε εντυπωσιακή βελτίωση του δείκτη από τις -12,2 μονάδες τον Φεβρουάριο στις -6 μονάδες), αλλά και στις κατασκευές, όπου ο δείκτης πέρασε από τις  -11,6 μονάδες τον Μάρτιο στις -15,6 μονάδες τον Απρίλιο. 
Ειδικότερα όσον αφορά τον κλάδο της μεταποίησης, τα στοιχεία της Κεντρικής Τράπεζας του Βελγίου που σχετίζονται με την παραγωγική δυναμικότητα επιβεβαιώνουν την τάση ανάκαμψης της βελγικής βιομηχανίας στο σύνολό της, καθώς το ποσοστό αξιοποίησης της παραγωγικής δυναμικότητας έχει περάσει από το 79,7% τον Ιανουάριο στο 80,3% τον Απρίλιο, ανερχόμενο στο υψηλότερο επίπεδό του της τελευταίας τετραετίας. Όπως σημείωσε τέλος η Κεντρική Τράπεζα, η συνολική συνθετική καμπύλη της οικονομικής συγκυρίας εμφάνισε τον Απρίλιο ελαφρά βελτίωση, επανερχόμενη στο θετικό επίπεδο των 0,1 μονάδων, έναντι -0,7 μονάδων τον Μάρτιο,  -0,3 μονάδων τον Φεβρουάριο, 0,0 μονάδων τον Ιανουάριο, και των αισιόδοξων επιπέδων των 0,3 μονάδων τον Δεκέμβριο και των 0,1 μονάδων το Νοέμβριο.    

4. Χρηματιστήριο Βρυξελλών, επιχειρηματικές ειδήσεις
Χρηματιστήριο Βρυξελλών: Η εβδομάδα που τελείωσε στις 24 Απριλίου βρήκε τον δείκτη BEL 20 να έχει ακολουθήσει ελαφρότατη ανοδική τάση της τάξεως του 0,39%, κλείνοντας στις 3.800,13 μονάδες, επηρεασμένος σύμφωνα με τον οικονομικό Τύπο από την συμφωνία εξαγοράς της εταιρείας κινητής τηλεφωνίας Base από τον μεγάλο τηλεπικοινωνιακό όμιλο Telenet (βλ. κατωτέρω υπό παρόν άρθρο), αλλά και από την ανακοίνωση τριμηνιαίων οικονομικών αποτελεσμάτων, κουπονιών και μερισμάτων από αρκετές σημαντικές βελγικές επιχειρήσεις. Σημαντικές ανοδικές τάσεις μεταξύ των εταιρειών του δείκτη κατά την εν λόγω εβδομάδα σημείωσαν οι τιμές των μετοχών των εταιρειών Telenet (+5,7% στα 55,50 €) και Belgacom (+2,43% στα 34,18 €), ενώ πτωτικά κινήθηκε η τιμή της μετοχής της εταιρείας Cofinimmo (-8,35% στα 100,40 €). Εκτός δείκτη BEL 20, αξιόλογες εβδομαδιαίες επιδόσεις σημείωσαν οι μετοχές των εταιρειών Tessenderlo (+16,45% στα 29,97 €), Econocom (+12,38% στα 8,26 €) και Barco (+8,89% στα 60,76 €), ενώ πτώση σημείωσαν οι αξίες των μετοχών της εταιρείας κινητής τηλεφωνίας Mobistar (κατά 3,14% στα 16,95 €) και των βιοτεχνολογικών IBA (κατά 0,83% στα 22,58 €) και Bone Therapeutics (-2,7% στα 21,70 €). Η τελευταία εβδομάδα του Απριλίου ξεκίνησε δυναμικά για το Χρηματιστήριο Βρυξελλών, με τον δείκτη BEL 20 να σημειώνει ημερήσια άνοδο 1,16% και να κλείνει στις 3.844,26 μονάδες στις 27.4, ενισχυμένος κυρίως από την άνοδο των αξιών των μετοχών των εταιρειών AB InBev (+1,58% στα 115,40 €) και KBC (+1,23% στα 59,26 €). Η εν λόγω ημέρα σημαδεύτηκε εξάλλου από την είσοδο της μετοχής της βιοτεχνολογικής Biocartis στο Χρηματιστήριο Βρυξελλών (βλ. κατωτέρω υπό παρόν άρθρο) και από την ισχυρή άνοδο της μετοχής της επίσης βιοτεχνολογικής Galapagos κατά 14,52%, η οποία μάλιστα κατέγραψε νέο ιστορικά ανώτατο επίπεδο κλείνοντας στα 36,65 €
. Στις 29 Απριλίου ωστόσο, ο δείκτης BEL 20 σημείωσε εκ νέου ημερήσια πτώση της τάξεως του 2,6% και καταποντίστηκε στις 3.703,43 μονάδες, επηρεασμένος αρνητικά από τα απογοητευτικά τριμηνιαία οικονομικά αποτελέσματα ορισμένων επιχειρηματικών ομίλων, και κυρίως της λιανεμπορικής αλυσίδας Delhaize (-8,31%).                
Η φλαμανδική εταιρεία τηλεπικοινωνιών Telenet εξαγοράζει την εταιρεία κινητής τηλεφωνίας Base: Σε συνέχεια προηγούμενης σχετικής αναφοράς μας
, και όπως ανέφερε ο βελγικός οικονομικός Τύπος στα τέλη Απριλίου, ο μεγαλύτερος πάροχος ευρυζωνικών καλωδιακών υπηρεσιών στο Βέλγιο, φλαμανδική Telenet
, κατέληξε τελικά σε συμφωνία εξαγοράς, έναντι 1,3 δις. €, του τρίτου μεγαλύτερου παρόχου υπηρεσιών κινητής τηλεφωνίας στο Βέλγιο και θυγατρικής της μεγάλης ολλανδικής τηλεπικοινωνιακής εταιρείας KPN, Base. Όπως ανέφεραν τα οικονομικά δημοσιεύματα, πρόκειται για την μεγαλύτερη ανακατάταξη που έχει συμβεί στον βελγικό κλάδο τηλεπικοινωνιών την τελευταία εικοσαετία, καθώς μέσω της εξαγοράς ο όμιλος Telenet εδραιώνεται καθαρά πλέον στην δεύτερη θέση της βελγικής αγοράς τηλεπικοινωνιών, πίσω από την ημικρατική εταιρεία Proximus (Belgacom). Υποψηφιότητα για την εξαγορά της Base είχε θέσει, σύμφωνα με τον οικονομικό Τύπο, και η μητρική εταιρεία του γαλλικού τηλεπικοινωνιακού ομίλου Numericable, πολυεθνική, εδρεύουσα στο Λουξεμβούργο Altice, ωστόσο η προσφορά που υπέβαλε υπήρξε κατώτερη εκείνης της Telenet. Ο βελγικός οικονομικός Τύπος σχολίασε την εξαγορά ως σημαντικό βήμα προς την κατεύθυνση της σταθεροποίησης της βελγικής αγοράς τηλεπικοινωνιών και ως ευτυχή για την ολλανδική μητρική της Base, KPN, των τριετών προσπαθειών της απαγκίστρωσης από την βελγική θυγατρική της
.
Βέλγοι οικονομικοί αναλυτές εκτιμούν ότι ο νέος τηλεπικοινωνιακός όμιλος που θα προκύψει από την εξαγορά –εφ’ όσον αυτή ολοκληρωθεί- θα έχει κύκλο εργασιών πλησίον των 2,4 δις. €, ενοποιημένα λειτουργικά κέρδη της τάξεως του 1,1 δις. € και ένα πελατολόγιο που θα αριθμεί πλησίον των 4 εκατ. συνδρομητών κινητής τηλεφωνίας. Ο βελγικός οικονομικός Τύπος σημείωσε ότι η διοίκηση της Telenet έχει ήδη ανακοινώσει την πρόθεσή της να επενδύσει κεφάλαια ύψους 240 εκατ. € στην ανάπτυξη του κινητού δικτύου της Base. Σημειωτέον ότι η εξαγορά θα πρέπει να εγκριθεί από τις αρμόδιες αρχές ανταγωνισμού, καθώς και την βελγική ρυθμιστική αρχή του κλάδου τηλεπικοινωνιών, IBPT. Όπως σημείωσε ο βελγικός οικονομικός Τύπος, αν και στην εξαγορά φαινομενικά δεν ενεπλάκη τελικά η θυγατρική της διαδημοτικής αναπτυξιακής επιχείρησης της Λιέγης και ιδιοκτήτρια της βαλλονικής εταιρείας τηλεπικοινωνιών Voo, Nethys, είναι αρκετά πιθανό αυτή να αποτελεί αφανή εταίρο στην επίτευξη της συμφωνίας. Στα δημοσιεύματα σημειώθηκε επίσης ότι η ως άνω βαλλονική τηλεπικοινωνιακή εταιρεία Voo τηρεί ειδική σχέση συνεργασίας με την Telenet, και εκτιμάται ότι θα επωφεληθεί και αυτή από την εξαγορά
. Επισημάνθηκε επίσης ότι η συμφωνία εξαγοράς της Base, σύμφωνα με διευκρινίσεις της διοίκησης της Telenet, ουδόλως πρόκειται να επηρεάσει την υφιστάμενη συμφωνία μεταξύ Telenet και Mobistar, περί εκμετάλλευσης από την πρώτη των υπηρεσιών του δικτύου κινητής τηλεφωνίας της δεύτερης μέχρι το έτος 2017. Εκτιμήσεις οικονομικών αναλυτών αναφέρουν ότι η διοίκηση της Mobistar
 -η οποία μέχρι σήμερα είναι ο δεύτερος μεγαλύτερος πάροχος υπηρεσιών κινητής τηλεφωνίας στο Βέλγιο- εμφανίζεται μάλλον ανήσυχη αναφορικά με την εξαγορά της Base από την Telenet καθώς φαίνεται απομονωμένη στην αγορά των υπηρεσιών κινητής τηλεφωνίας, ενώ από πλευράς Proximus (Belgacom) δεν παρουσιάζεται ιδιαίτερη ανησυχία, καθώς η εξαγορά δεν μετέβαλε τόσο ριζικά το τοπίο του ανταγωνισμού στην βελγική αγορά τηλεπικοινωνιών ώστε να θέσει σε αμφισβήτηση τα πρωτεία της ημικρατικής εταιρείας κινητής τηλεφωνίας. Σημειώνεται ότι οργανώσεις καταναλωτών στο Βέλγιο έχουν ήδη εκφράσει την έντονη ανησυχία τους αναφορικά με την διαμόρφωση ολιγοπωλιακών συνθηκών στην βελγική αγορά τηλεπικοινωνιών, οι οποίες θα ασκήσουν ανοδικές πιέσεις στις τιμές. Όπως επισημάνθηκε στην οικονομική αρθρογραφία, καθοριστικής σημασίας στις εξελίξεις της βελγικής αγοράς τηλεπικοινωνιών στο άμεσο μέλλον θα είναι το επικείμενο κατά τους προσεχείς μήνες άνοιγμα των ευρυζωνικών καλωδιακών υπηρεσιών
, που θα ανοίξει τον δρόμο στους παρόχους για αυξημένες δυνατότητες προσφορών πακέτων συνδυασμένων τηλεπικοινωνιακών υπηρεσιών προς τους χρήστες.                          
Είσοδος της μετοχής της βιοτεχνολογικής εταιρείας Biocartis στο Χρηματιστήριο Βρυξελλών: Σύμφωνα με πρόσφατα οικονομικά δημοσιεύματα, η βιοτεχνολογική εταιρεία Biocartis ξεκίνησε στα μέσα Απριλίου την διαδικασία εισαγωγής της μετοχής της στο Χρηματιστήριο Βρυξελλών. Η περίοδος εγγραφής ήταν αρχικά προγραμματισμένη να διαρκέσει μέχρι τις 29 Απριλίου και η μετοχή επρόκειτο να ξεκινήσει να τυγχάνει διαπραγμάτευσης στο Χρηματιστήριο από τις 4 Μαΐου. Η τιμή της μετοχής κατά την περίοδο της αρχικής δημόσιας προσφοράς (IPO) ορίστηκε στα 11,50 €. Στόχος της Biocartis ήταν η διάθεση 8,7 εκατ. νέων μετοχών δια της διενεργούμενης IPO, με δυνατότητα κατανομής πρόσθετων μετοχών της τάξεως του 15%. Τελικά, και καθώς η ζήτηση των τίτλων της Biocartis υπερέβη την προσφορά κατά 6,5 φορές, η εισαγωγή της μετοχής στο Χρηματιστήριο Βρυξελλών πραγματοποιήθηκε μία εβδομάδα νωρίτερα, στις 27 Απριλίου. Σύμφωνα με τον οικονομικό Τύπο, πρόκειται για την μεγαλύτερη IPO που έχει πραγματοποιηθεί ποτέ στο Χρηματιστήριο Βρυξελλών από βιοτεχνολογική εταιρεία, η οποία απέφερε –μέχρι στιγμής- στην Biocartis κεφάλαια 100 εκατ. €. Σημειωτέον ότι η μετοχή της Biocartis κατέγραψε στις 27 Απριλίου, πρώτη ημέρα διαπραγμάτευσής της στο Χρηματιστήριο), άνοδο της τάξεως του 13,04%, και η κεφαλαιοποίησή της εκτιμάται στα 525,8 εκατ. € (στις 27 Απριλίου, έναντι 450 εκατ. € με βάση την τιμή εκκίνησης της αξίας της μετοχής της).  
Σημειωτέον ότι η εταιρεία Biocartis ιδρύθηκε το 2007, εδρεύει στο Mechelen και ειδικεύεται στα προϊόντα μοριακής διαγνωστικής. 
Είσοδος μετοχής του επενδυτικού ταμείου Tinc στο Χρηματιστήριο Βρυξελλών: Σύμφωνα επίσης με οικονομικά δημοσιεύματα του τέλους Απριλίου, το βελγικό επενδυτικό ταμείο Tinc που ειδικεύεται σε μεγάλα έργα υποδομών και του οποίου κύριοι μέτοχοι είναι η μεγάλη βελγική τράπεζα Belfius και το μεγάλο φλαμανδικό επενδυτικό ταμείο GIMV
, ξεκίνησε στις 28 Απριλίου διαδικασία αρχικής δημόσιας προσφοράς (IPO) νέων και υφιστάμενων μετοχών του στο Χρηματιστήριο Βρυξελλών, με στόχο την άντληση κεφαλαίων ύψους 110 εκατ. €. Η περίοδος της IPO αναμένεται να κλείσει στις 8 Μαΐου και το εύρος διακύμανσης της τιμής εκκίνησης της μετοχής είναι μεταξύ 10,40 και 11,40 €. Σύμφωνα με τον οικονομικό Τύπο, με την ολοκλήρωση της διαδικασίας αρχικής δημόσιας προσφοράς η κεφαλαιοποίηση του Tinc αναμένεται να ανέλθει σε μεταξύ 146 και 160 εκατ. €.   
Εκσυγχρονισμός παραγωγικών εγκαταστάσεων Arcelor Mittal στην περιοχή Λιέγης: Όπως ανέφερε στις 25 Απριλίου ο βελγικός οικονομικός Τύπος, έπειτα από σχετική ενημερωτική συνάντηση που πραγματοποιήθηκε την προηγουμένη στις παραγωγικές εγκαταστάσεις της εταιρείας στην τοποθεσία Kessales / Jemeppe της Λιέγης, η Arcelor Mittal εγκαθιστά εκεί νέα καινοτόμο γραμμή βιομηχανικής παραγωγής χάλυβα με την χρήση τεχνολογίας «εναπόθεσης εν κενώ» (“vacuum deposition”, “jet vapored deposition”). Σύμφωνα με εν θέματι δηλώσεις του Υπουργού Οικονομίας της περιφέρειας της Βαλλονίας Jean-Claude Marcourt, η νέα τεχνολογία θα επιτρέψει την παραγωγή προϊόντων χάλυβα περισσότερο οικολογικών και υψηλότερης ανθεκτικότητας και απόδοσης. Ο οικονομικός Τύπος επισήμανε ότι η εγκατάσταση της νέας γραμμής χρηματοδοτείται από το πρόγραμμα βιομηχανικής αποκατάστασης της Arcelor Mittal, συνολικού προϋπολογισμού 138 εκατ. €, το οποίο οριστικοποιήθηκε τον Φεβρουάριο του 2014 και στο οποίο έχει προκαταβολικά εισφέρει κονδύλια η κυβέρνηση της περιφέρειας της Βαλλονίας δια του επενδυτικού-χρηματοδοτικού της βραχίονα, Sogepa
. Το ύψος της επένδυσης της νέας γραμμής ανέρχεται σε 60 εκατ. €, οι σχετικές εργασίες έχουν ξεκινήσει από τον Ιούνιο του 2014 και έχουν δαπανηθεί μέχρι σήμερα κονδύλια ύψους 48 εκατ. €. Η νέα μονάδα θα έχει παραγωγική δυναμικότητα 300 χιλιάδων τόνων χαλύβων ειδικών χρήσεων και η πιλοτική της λειτουργία αναμένεται να ξεκινήσει τον Ιούνιο του 2016. Σύμφωνα με τα οικονομικά δημοσιεύματα, πρόκειται για πρωτοποριακή τεχνολογία που θα χρησιμοποιηθεί για πρώτη φορά σε παγκόσμιο επίπεδο και αναμένεται να ισχυροποιήσει την θέση της περιοχής της Λιέγης στον παραγωγικό σχεδιασμό της πολυεθνικής χαλυβουργίας.     
5. Οικονομική ανάπτυξη στο Βέλγιο κατά το πρώτο τρίμηνο του 2015 και αναθεωρημένα στοιχεία ανάπτυξης για το 2014
Σύμφωνα με τα στοιχεία της Κεντρικής Τράπεζας του Βελγίου (BNB) που δημοσιεύθηκαν στις 29 Απριλίου, ο ρυθμός μεγέθυνσης του βελγικού ΑΕΠ κατά το πρώτο τρίμηνο του τρέχοντος έτους εκτιμάται σε 0,3% έναντι του προηγούμενου, τετάρτου τριμήνου του 2014 και σε 0,9% έναντι του πρώτου τριμήνου του 2014. Σημειωτέον ότι κατά το τέταρτο τρίμηνο του 2014 η οικονομική δραστηριότητα στο Βέλγιο είχε αυξηθεί κατά 0,2% έναντι του τρίτου τριμήνου του ιδίου έτους, και κατά 1% έναντι του αντίστοιχου τελευταίου τριμήνου του 2013.   

Η Κεντρική Τράπεζα του Βελγίου αναθεώρησε εξάλλου ελαφρώς προς τα άνω τον ρυθμό μεγέθυνσης του βελγικού ΑΕΠ για το 2014, από 1% που εκτιμάτο μέχρι τώρα
, σε 1,1%. Σημειωτέον ότι το 2013 η βελγική οικονομία είχε καταγράψει ρυθμό μεγέθυνσης μόλις 0,3%. 

Σύμφωνα με τα στοιχεία της Κεντρικής Τράπεζας, το 2014 αυξήθηκε το ΑΕΠ στους κλάδους βιομηχανίας κατά 1,9% (έναντι μείωσης κατά 0,7% το 2013 σε σύγκριση με το 2012), κατασκευών κατά 3,2% (έναντι συρρίκνωσης κατά 1,3% το 2013) και υπηρεσιών κατά 0,7% (σε σταθερά επίπεδα μεγέθυνσης σε σύγκριση με το 2013). Αυξήθηκαν επίσης οι ιδιωτικές δαπάνες κατανάλωσης κατά 0,9%, οι δημόσιες καταναλωτικές δαπάνες κατά 1%, καθώς και οι ακαθάριστες επενδύσεις σε πάγια στοιχεία κατά 5,1% (συγκεκριμένα οι επιχειρηματικές επενδύσεις αυξήθηκαν κατά 6,8%, οι δημόσιες επενδύσεις κατά 4,3% και οι ιδιωτικές επενδύσεις σε ακίνητα κατά 0,7%). Η συνολική εγχώρια ζήτηση (μη συνυπολογιζομένων μεταβολών των αποθεμάτων) αυξήθηκε κατά 1,9%, ενώ οι εξαγωγές και οι εισαγωγές αγαθών και υπηρεσιών αυξήθηκαν κατά 3,8% και 3,6% αντιστοίχως. Τέλος, στην διάρκεια του 2014 αυξήθηκε ο συνολικός αριθμός των απασχολουμένων στο Βέλγιο κατά 0,4% (ήτοι 17.700 άτομα), έναντι μείωσής του κατά 0,3% (ήτοι 12.400 άτομα) το 2013. 

5. Κεντρική Τράπεζα Βελγίου (BNB), “La croissance économique se chiffre à 0,3% au premier trimestre 2015, L’activité économique progresse de 1,1% sur l’ensemble de l’année 2014”, 29.4.2015, δημοσιεύματα βελγικού οικονομικού Τύπου

� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 86.


� Βλ. σχετικές αναφορές μας σε άρθρα 3 και 3 ενημερωτικών δελτίων υπ’ αριθ. 87 και 88, αντιστοίχως. 


� Βλ. και παλαιότερες αναφορές μας και κυρίως αυτήν του άρθρου 3 ενημερωτικού δελτίου υπ’ αριθ. 74.


� Η συνολική υστέρηση δημοσίων εσόδων της περιφέρειας της Βαλλονίας για το τρέχον έτος, συνυπολογιζόμενων των χαμηλότερων εσόδων από την φορολογία φυσικών προσώπων από το ομοσπονδιακό κράτος ανέρχεται στα 350 εκατ. €. Βλ. και σχετική επισήμανσή μας σε άρθρο 3 ενημερωτικού δελτίου υπ’ αριθ. 88 (υπό παράγραφο σχετική με παρεπόμενα δημοσιονομικού κονκλαβίου). 


� Βλ. και σχετική αναφορά μας σε άρθρο 6 ενημερωτικού δελτίου υπ’ αριθ. 85.


� Σημειώνουμε ότι την επομένη, 28 Απριλίου, παρά την ημερήσια πτώση του δείκτη BEL 20 κατά 1,09%, οι μετοχές των εταιρειών Umicore (που μετέχει στον δείκτη) και Galapagos (εκτός δείκτη) κατέγραψαν νέες ιστορικά υψηλές τιμές, κλείνοντας η μεν πρώτη στα 45,11 € (+4,45%), η δε δεύτερη στα 39,25 € (+7,11%).


� Συγκεκριμένα, στο άρθρο 4 ενημερωτικού δελτίου υπ’ αριθ. 88.


� Σημειώνουμε ότι σημαντικότερος μέτοχος της Telenet είναι ο αμερικανικός όμιλος Liberty Global.


� Βλ. και σχετική αναφορά μας σε άρθρο 8 ενημερωτικού δελτίου υπ’ αριθ. 2 (περιόδου 11-20.8.2012).


� Σύμφωνα με ορισμένους χρηματιστηριακούς αναλυτές, η Voo ενδέχεται, μέσα στο προσεχές διάστημα, να τύχει επίσης στόχος εξαγοράς από την γαλλική Altice, ή την Telenet (όπως και η εταιρεία κινητής τηλεφωνίας Mobistar).


� Όπως σημείωσε ο οικονομικός Τύπος, η μετοχή της Mobistar υπέστη στις 20 Απριλίου πτώση της τάξεως του 11%, ως αποτέλεσμα της είδησης περί εξαγοράς της Base από την Telenet.


� Επί του οποίου εργάζεται η βελγική ρυθμιστική αρχή τηλεπικοινωνιών, IBPT, η οποία αναμένεται να ολοκληρώσει μέχρι τα τέλη του προσεχούς Μαΐου την επεξεργασία αναθεωρημένου σχετικού νομοσχεδίου.


� Βλ. και σχετική παλαιότερη αναφορά μας σε άρθρο 5 ενημερωτικού δελτίου υπ’ αριθ. 70. Το εν λόγω επενδυτικό ταμείο πρόσφατα μετονομάσθηκε σε Tinc, ενώ προηγουμένως έφερε την επωνυμία “DG Infra+”.


� Βλ. και παλαιότερες σχετικές αναφορές μας, κυρίως σε άρθρα 12 και 8 ενημερωτικών δελτίων υπ’ αριθ. 49 και 70, αντιστοίχως.


� Βλ. σχετικό άρθρο 3 ενημερωτικού δελτίου υπ’ αριθ. 89.

